春溪惡寄孫常川
作者：戴表元
朝代：宋

paragraphs: 春溪惡，日日春風吹過客。
千車萬轍不相嫌，一客歌來吹倒却。
旁人借問客爲誰，咸淳朝士今布衣，聲名欲隠人自知。
君不聞孫興公，逃亂走入黎州峰。
子孫百世居峰下，往往翰墨餘仙風。
鶉衣藿食何足恥，頭白河清吾亦俟。
向來南面五馬車，只飲西山一盂水。
青牛處處迷行蹤，白鶴歸來餘故宮。
道逢樵客知去遠，遲君不來三日晚。
溪水猶能作吳語，似續君家遂初賦。